AWC เตรียมตั้งกองทุนซื้อกิจการโรงแรม ที่ผู้ประกอบการมาเสนอขายกิจการ ใช่หรือไม่
ใช่ คุณวัลลภา ไตรโสรัส ประธานเจ้าหน้าที่บริหารและกรรมการผู้จัดการใหญ่ บริษัท แอสเสท เวิรด์ คอร์ป จำกัด (มหาชน) หรือ AWC  กล่าวว่าผู้ประกอบการที่มาเสนอขายกิจการ 100  โครงการ ส่วนใหญ่เป็นโรงแรมระดับ 3-5 ดาว ทั้งแบรนด์โรงแรมไทยและโครงการที่บริหารโดยเชนต่างประเทศ (คนไทยเป็นเจ้าของพร็อพเพอร์ตี้) โรงแรมที่มาเสนอขายมูลค่าหลัก 100 ล้านบาท ถึง 10,000 ล้านบาท ในทำเลหลักๆ อย่าง กรุงเทพฯ ภูเก็ต พัทยา เชียงใหม่ ส่วนโครงการคอมเมอร์เชียล อาคารสำนักงานและค้าปลีกมีมาเสนอขาย 5-6 โครงการ

ที่ผ่านมาเวลาผู้ประกอบการจะขายกิจการในกลุ่มอสังหาฯ ก็มาเสนอกับ ทีซีซี กรุ๊ป แต่ปัจจุบันได้กระจายไปตามบริษัทในเครือทั้ง AWC และ เฟรเซอร์ส เมื่อเกิดวิกฤติโควิด มีจำนวนโครงการมาเสนอขายเพิ่มขึ้นอย่างชัดเจน ตั้งแต่ช่วงเริ่มต้นล็อกดาวน์ถึงปัจจุบัน

ส่วนของ AWC  มีความสนใจธุรกิจโรงแรม ขณะนี้กำลังเตรียมจัดตั้งกองทุน ที่เรียกว่า Opportunity Fund เพื่อเข้าไปซื้อกิจการ โดยคุยกับนักลงทุนไว้หลายราย ไม่ว่าจะเป็นนักลงทุนระดับโลกที่เข้าลงทุนใน AWC อยู่แล้ว  Private Fund ทั้งไทยและต่างประเทศ ในเอเชีย ยุโรป สหรัฐ รวมทั้งธนาคารในประเทศและต่างประเทศที่จะมาร่วมกันจัดตั้งกองทุน คาดว่าจะเป็นช่วงต้นปี 2564 เบื้องต้นเป็นกองทุนหลักหมื่นล้านบาท

ปัจจุบัน AWC มีอัตราหนี้สินต่อทุน (D/E Ratio) ในระดับต่ำที่ 0.7 เท่า ยังมีโอกาสกู้ลงทุนได้ต่อเนื่อง แต่ก็ต้องการสร้างกระแสเงินสด จึงใช้รูปแบบกองทุนเข้าไปซื้อกิจการโรงแรมที่มาเสนอขายแทน